
Copenhagency - Referat af markedsdialog

Formål med mødet
Forvaltningen har igangsat arbejdet med det kommende udbud af en helhedsorienteret beskæftigelsesindsats med forandringsteoretisk metodefundament, der træder i kraft d. 1. januar 2028. 
Med henblik på at indsamle erfaringer og input til det kommende udbud har forvaltningen afholdt dialogmøder med leverandører på området. Dialogmøderne tager afsæt i det offentliggjorte materiale om markedsdialogen og har til formål at indhente leverandørernes erfaringer med målgruppen, indsatsens centrale elementer, samarbejdet med jobcentret samt forhold af betydning for kvalitet, prissætning og udbudsdesign.
Prækvalifikation vurderes som en hensigtsmæssig udbudsform. Samtidig fremhæver Copenhagency, at høje omsætningskrav kan begrænse mindre leverandørers mulighed for at deltage i konkurrencen.
. Endelig vurderes et indledende screeningsforløb at kunne skabe et bedre grundlag for effektmåling og opfølgning på borgernes progression.

Målgrupper og indsatsbehov
Copenhagency vurderer, at indsatsen særligt er relevant for borgere med komplekse udfordringer og betydelig afstand til arbejdsmarkedet, herunder borgere med begrænset arbejdsidentitet samt psykiske, sociale eller somatiske udfordringer og behov for håndholdt støtte. Samtidig peges der på, at borgere med en tættere tilknytning til arbejdsmarkedet kan have behov for en mere virksomhedsrettet indsats af kortere varighed.

Motivation og oplevelsen af meningsfuldhed fremhæves som centrale forudsætninger for progression. Copenhagency foreslår derfor et indledende screenings- og afklaringsforløb på 4-6 uger, hvor borgerens ressourcer, udviklingspotentiale og barrierer afdækkes, inden den videre indsats tilrettelægges. Det vurderes samtidig, at en grundig screening kan styrke visitationen, sikre et bedre match mellem borger og indsats samt skabe et mere retvisende grundlag for at følge borgerens progression gennem forløbet. Et væsentligt formål med screeningen er desuden at etablere en individuel baseline, så progression vurderes med udgangspunkt i den enkelte borgers udvikling frem for generelle målepunkter. 


Der peges desuden på, at borgere med aktivt misbrug, uafklarede behandlingsbehov eller svær ubehandlet psykiatrisk diagnose i nogle tilfælde vil have behov for supplerende indsatser, før en beskæftigelsesrettet indsats kan have den ønskede effekt.

Unge og voksne målgrupper
 Det vurderes, at unge med fordel kan omfattes af indsatsen. Målgruppen har ofte behov for fællesskaber med jævnaldrende og en individuelt tilrettelagt indsats med fokus på progression mod uddannelse, beskæftigelse eller anden varig tilknytning til et arbejdsfællesskab
Copenhagency peger desuden på, at inddragelse af netværk, familie og civilsamfund har særlig betydning for ungemålgruppen. Samtidig vurderes støtte til forståelse og håndtering af diagnoser samt udvikling af mestringsstrategier at være særligt relevant for unge.

Samarbejde mellem leverandør og jobcenter
Copenhagency fremhæver betydningen af en grundig indledende afklaring af borgerens situation og behov som grundlag for den videre indsats. Et screeningsforløb vurderes samtidig at kunne skabe et bedre grundlag for dialog mellem leverandør og jobcenter om borgerens udvikling og progression gennem forløbet.

Der peges desuden på betydningen af et tæt samarbejde mellem leverandør, jobcenter og øvrige relevante samarbejdspartnere for at sikre en sammenhængende og helhedsorienteret indsats. Copenhagency lagde desuden vægt på, at virksomhederne bør betragtes som aktive samarbejdspartnere, som understøttes før, under og efter opstart for at sikre det bedst mulige match og fastholdelse. 


Arbejdsfællesskaber, fællesskaber og virksomhedsrettede aktiviteter
Copenhagency vurderer, at arbejdsfællesskaber spiller en central rolle i udviklingen af arbejdsidentitet, mødestabilitet, samarbejdsevne og troen på egne evner.

Copenhagency vurderer desuden, at virksomhedsrettede aktiviteter bør tage udgangspunkt i den enkelte borgers behov, hvor oplevelsen af meningsfuldhed er en væsentlig motivationsfaktor. Samtidig peges der på, at arbejdsevnen udvikles tættest på arbejdsmarkedet, og at virksomhedspraktikker og lønnede timer bør indgå som centrale elementer i indsatsen. Det er samtidig et centralt budskab fra Copenhagency, at beskæftigelse ikke alene er et mål med indsatsen, men en integreret del af selve indsatsen. Arbejdsevne udvikles gennem deltagelse i virkelige arbejdsfællesskaber, virkelige arbejdsopgaver og – når det er muligt – lønnede timer.

Civilsamfund og øvrige fællesskaber vurderes ligeledes at kunne bidrage til at reducere isolation, styrke trivsel og udvide borgernes netværk.

Helhedsorienteret støtte og progression
Copenhagency vurderer, at indsatsen bør være fleksibel, så aktiviteter og tempo kan tilpasses den enkelte borgers behov.

Copenhagency fremhæver, at fysisk og mental mestring bør indgå som centrale elementer i indsatsen. Vores forslag bygger på en samlet model, hvor screening og afklaring danner grundlag for et udviklingsforløb med fysisk og mental mestring, som efterfølgende omsættes i virksomhedsrettet afprøvning og progression mod beskæftigelse. Fysiske aktiviteter kan understøtte håndteringen af somatiske udfordringer og styrke borgernes funktionsevne, mens metakognitive metoder kan bidrage til at styrke deltagelse og handlekraft ift. psykiske eller fysiske udfordringer.

Derudover peges der på betydningen af gruppeforløb, inddragelse af borgerens netværk samt efterværn som elementer, der kan understøtte progression mod job eller uddannelse. Som tegn på progression fremhæves blandt andet stabilt fremmøde, øget struktur i hverdagen, styrket arbejdsidentitet, større fysisk og mental robusthed samt øget selvstændighed.

Økonomi og prismodeller
Copenhagency peger på, at en tydelig målgruppeafgrænsning, en præcis visitation og en forudsigelig volumen er væsentlige forudsætninger for, at leverandørerne kan afgive en konkurrencedygtig pris.

Udbudsdesign
Copenhagency vurderer, at metodekrav ikke bør være så detaljerede, at de begrænser leverandørernes mulighed for at tilpasse indsatsen til den enkelte borger. Kravspecifikationen bør derfor beskrive de virksomme mekanismer og de ønskede resultater frem for bestemte organisatoriske løsninger eller metoder.

Udbud med prækvalifikation vurderes som en hensigtsmæssig udbudsform. Samtidig fremhæves det, at høje omsætningskrav kan begrænse mindre leverandørers mulighed for at deltage i konkurrencen.

Endelig fremhæves, at kvalitet bør vægtes højt ved evalueringen af tilbud, og at en model med fast pris eller target-pris kan understøtte konkurrence på kvalitet frem for pris.

Øvrigt
Ingen øvrige væsentlige bemærkninger.

